Foto: FAH

BIVŠI političar Ivić Pašalić je u Zagrebu ispitan na zahtjev Državnog odvjetništva u austrijskom Klagenfurtu koje ga, po tvrdnjama njegova odvjetnika, tek istražuje, odnosno protiv njega još nije podiglo optužnicu.



Pašalićev odvjetnik Damir Pokupec izvijestio je da je temeljem zamolnice Državnog odvjetništva u Klagenfurtu Pašalić dao iskaz na zagrebačkom Županijskom sudu.



"Moj klijent je danas prvi put službeno informiran o razlozima zbog kojih se protiv njega vodi istražni postupak te se o istima mogao očitovati. O tim navodima moj klijent se očitovao tako da je u cijelosti argumentirano pobio navode iz predmetnog spisa. Dakle u sadašnjem trenutku temeljem uvida u dokumentaciju protiv mog klijenta nije podignuta nikakva optužnica nego je u tijeku istražni postupak koji traje duže vrijeme, a nakon današnjeg iskaza očekujemo daljnje postupke i odluke Državnog odvjetništva u Klagenfurtu", priopćio je Pokupec.



Istaknuo je i kako se nada da će u buduće "točne i pravovremene informacije dobiti prije nego li one tendenciozno završe u austrijskim medijima", čime je Pašaliću "nanijeta velika osobna šteta te bitno narušena temeljna ljudska prava".



Pokrajinski sud u Klangenfurtu potvrdio je u ponedjeljak medijske napise o postojanju optužnice u slučaju pronevjere milijunskih iznosa Hypo Alpe Adria banke u koju su navodno umiješani i neki hrvatski državljani, uključujući i bivšeg istaknutog političara Ivića Pašalića, ali je odbacilo navode da će do suđenja doći uskoro.

"Optužnica postoji ali još nije pravomoćna jer optuženi još imaju pravo uložiti žalbu tako da se početak suđenja ne očekuje u dogledno vrijeme", rekla je za Hinu glasnogovornica Pokrajinskog suda u Klangenfurtu Ute Lambauer.



Ona je potvrdila pisanje austrijskog dnevnika "Klene Zeitung", koji je proteklog vikenda objavio da u seriji slučaja koji se vode u vezi s posrnulom Hypo Alpe Adria bankom predstoji suđenje u slučaju "Hilltop" i "Blok 67", ali je objasnila kako do suđenja neće doći u dogledno vrijeme, kako tvrdi dnevnik, nego tek nakon što se riješe eventualne pritužbe optuženih o kojima odluku donosi Visoki pokrajinski sud.



"To bi moglo potrajati još mjesecima", rekla je Lambauer odbivši komentirati imena i navode iz članka s obzirom da se radi o nepravomoćnoj optužbi.

Tekst se nastavlja ispod oglasa

"Klene Zeitung" od subote je objavio kako uskoro počinje suđenje zbog milijunske pronevjere vezane uz zemljište na otoku Pagu te da su optuženi, osim bivših čelnika Hypo Alpe Adria banke Wolfganga Kutlerera i Guentera Striedingera, i hrvatski državljani Ivić Pašalić, Igor Mlinar i Milan Lučić.